അമിത് ഷായുടെ ഫോണ് ചര്ച്ചയില് അസം മിസോറം അതിര്ത്തി തര്ക്കം അയയുന്നു യാത്രാവിലക്ക് പിന്വലിച്ച് അസം തര്ക്കം പരിഹരിക്കാനായി അസം മന്ത്രിമാര് മിസോറമില് ഭോപ്പാല്: ആറ് പൊലീസുകാരുടെ മരണത്തിനിടയാക്കിയ അസംമിസോറാം അതിര്ത്തി തര്ക്കം അയയുന്നു. ഇരുസംസ്ഥാനങ്ങളിലേയും മുഖ്യമന്ത്രിമാരോട് കേന്ദ്ര ആഭ്യന്തരമന്ത്രി അമിത് ഷാ ഫോണില് നടത്തിയ ചര്ച്ചയെ തുടര്ന്ന് സമവായം രൂപപ്പെടുകയാണ്. അതിനിടെ അതിര്ത്തി തര്ക്കം പരിഹരിക്കാനായി അസം മന്ത്രിമാര് മിസോറമില് എത്തി. അസം മന്ത്രിമാരായ അതുല് ബോറയും അശോക് സിംഗാളുമാണ് മിസോറമിന്റെ തലസ്ഥാനമായ ഐസ്വാളിലെത്തിയത്. മിസോറം ആഭ്യന്തരമന്ത്രി ലാല്ചാംലിയാന, ലാന്ഡ് റവന്യൂ സെറ്റില്മെന്റ് മന്ത്രി ലാല്രുത്കിമ, ആഭ്യന്ത്രര വകുപ്പ് സെക്രട്ടറി വന്ലം ഗൈസ്ക എന്നിവരാണ് അസമില് നിന്നുള്ള മന്ത്രിമാരുമായി കൂടിക്കാഴ്ച്ച നടത്തിയത്. സാറ്റലൈറ്റ് ഇമേജിംഗ് ഉപയോഗിച്ച് കൃത്യമായി അതിര്ത്തി നിര്ണ്ണയം നടത്താനാണ് കേന്ദ്രസര്ക്കാരിന്റെ തീരുമാനം. ഇതിനായുള്ള നടപടിക്രമങ്ങള് ആരംഭിച്ചിട്ടുണ്ട്. അസംമിസോറം അതിര്ത്തി തര്ക്കത്തില് അസമിന്റെ ആറ് പോലീസുകാര് കൊല്ലപ്പെട്ടിരുന്നു. സംഭവത്തില് മിസോറം സര്ക്കാര് ഖേദപ്രകടനം നടത്തിയിരുന്നു. മിസോറമിലേക്ക് യാത്ര ചെയ്യരുതെന്ന മുന്നറിയിപ്പ് റദ്ദാക്കുമെന്ന് അസം സര്ക്കാരും അറിയിച്ചു. മിസോറം എംപിയ്ക്കെതിരായ കേസ് പിന്വലിക്കുമെന്ന് അസം അറിയിച്ചതിന് പിന്നാലെ, മുഖ്യമന്ത്രി ഹിമന്ത ബിശ്വ ശര്മ്മയ്ക്കെതിരായ കേസ് പിന്വലിക്കുമെന്ന് മിസോറം മുഖ്യമന്ത്രി സോറംതംഗ അറിയിച്ചിരുന്നു. കൊലപാതകം, ക്രിമിനല് ഗൂഢാലോചന എന്നിവ ചുമത്തിയാണ് ഹിമന്ത ബിശ്വ ശര്മ്മയ്ക്കെതിരെ കേസ് രജിസ്റ്റര് ചെയ്തത്. തുടര്ന്ന് മിസോറമിലേക്കുള്ള യാത്രകള് പിന്വലിക്കണമെന്നും ജാഗ്രത പുലര്ത്തണമെന്നും കാണിച്ച് അസം മാര്ഗ്ഗനിര്ദ്ദേശം പുറത്തിറക്കുകയായിരുന്നു. നേരത്തെ ഇരുസംസ്ഥാനങ്ങളും അതിര്ത്തിയില് അവരവരുടെതായ പൊലീസ് സേനയെ നിയോഗിച്ചിരുന്നു. കേന്ദ്ര നിര്ദേശത്തെ തുടര്ന്ന് ഇരുസംസ്ഥാനങ്ങളും അതിര്ത്തിയിലെ പൊലീസ് വിന്യാസം പിന്വലിച്ചു. പകരം കേന്ദ്രസേനയെ വിന്യസിക്കുകയായിരുന്നു.